Credo Athanasian

= Credo athanasian =
Le **Credo athanasian** es uno del tres credos ecumenic amplemente empleate in le Christianitate occidental qua profession del fide orthodoxe (recte). On se refere a illo alsi qua "Symbolo Quicunque Vole" quia le prime parolas de su texto dice "Quicunque vole esser salvate... 

## Su autor

Secundo le tradition, Athanasio, episcopo de Alexandria de Egypto, in le quarte seculo, esseva le autor de iste credo. Le plus vetule evidentia cognoscite del uso de iste nomine es in le prime canone del Synodo de Autun, circa 670, ubi illo es appellate "le fide de Athanasio". Quanquam dubitas in re le autoritate athanasian esseva sublevate in le dece-sexte seculo, Gerhard Voss, un humanista nederlandese, demonstrava le impossibilitate de reconciliar le factos cognoscite in re iste credo con le tempore de Athanasio. Ille publicava su recercas in 1642. Erudition posterior, sia catholic-roman sia protestante, confirmava le verdicto de Voss. Inter altere factos, le Credo Athanasian es clarmente un confession de fide latin, nam Athanasio ipse scribeva in greco. In ultra, illo omitte tote le terminos theologic que esseva typic de Athanasio, como *[[homoousion]]* ma illo include le *[[filioque]]* popular in le Occidente.

Il habeva multe suggestiones in re le identitate del autor factive. Un del theorias plus sustenite es que le data de iste credo es circa 500, le placia de composition un location del Gallia meridional influentiate per le theologos de Lerins, e le questiones theologic special de Arianismo e Nestorianismo. Iste conclusiones disqualifica Ambrosio de Milano, mesmo si alicun importante autores le mentiona como possibile autor. Cesario de Arles forsan veni le plus proxime al specificatios hic supra. Qui es ergo le autor de iste Credo remane un question aperte. Le copia le plus antique de su texto occurre in un sermon de Cesario in le sexte seculo. Altere manuscriptos que contine iste Credo remonta al seculos septe e octo. In iste mentiones le plus antique illo pare que su function esseva sia liturgic sia catechetic.

## Utilisation

Iste Credo esseva considerate como un del tres Credo classic del Christianitate in le tempore del Reformation. Sia le affirmationes confessional lutheran que calvinista recognosce le character autoritative del *Quicunque Vole* (con le exception del Confession de fide de Westminster, que non lo accorda alicun recognoscimento formal. Nonobstante, le uso contemporanee de iste Credo es largemente confinate al communiones roman e anglican.

## Contento

Structuralmente, iste credo se compone de quaranta versos diligentemente formulate, cata un con un proposition distincte. Iste versos es dividite in duo sectiones clarmente marcate. Le prime se focalisa super le doctrina de Deo qua Trinitate. Le precise formulation del doctrina es designate de un latere a excluder punctos de vista non-orthodoxe, e del altere latere a includer in le ecclesia le explicite introspectiones derivate del inseniamento de Augustino. Consequentemente, iste parte del Credo exprime lo que le ecclesia esseva persuadite esser le necessari comprension de Deo, le sancte Trinitate, appelante lo "le fide catholic" o universal. Le paradoxo del unitate e del Trinitate de Deo es affirmate contra le modalismo, que essayava solver iste paradoxo insidtente super le unitate e reducente le Trinitate a simple apparitiones successive, e le arianos, que essayava resolver iste difficultate rejectante un unitate de essentia per divider le substantia divin.
Le secunde section del Credo athanasian exprime le fide del ecclesia in le Incarnation del Christo affirmante le conclusiones doctrinal attingite durante le controversias concernente le divinitate e le humanitate de Jesus. Iste Credo non hesita a affirmar un doctrina que in le experientia human es paradoxe, que in le incarnation il habeva un union inter duo naturas distinctemente differente, le divin e le human, cata un complete in se ipse, sin ulle perdita de su identitate. Totevia, le resultato de iste union es un singule persona. Iste Credo repudia le doctrinas que Christo habeva solmente un natura (Sabellianismo), o que le natura human esseva incomplete (Apollinarismo), o que le natura divin esseva inferior a illo del Patre (Arianismo), o que in le union del duo natura le identitate de uno esseva perdite tanto que le resultato esseva simplemente un natura (Eutychianismo).


## Valor

Il esseva dicite que nulle altere affirmation official del ecclesia antique presenta tanto incisivemente e clarmente, le profunde theologia que es implicite in le affirmationes scriptural que "Deo esseva in Christo e reconciliava le mundo a se ipse". Le technicismo de su phraseologia es remarcabile, ma le scopo del Credo athanasian es de asserer un conception del Deo Trin que es libere de polytheismo anthropomorphic e un conception del incarnation que tene in tension le datos vital concernente le divinitate e le humanitate de Christo. Il es iste perspectiva doctrinal que da signification al propositiones al initio e al fin del duo partes del Credo ("Quicunque vole esser salvate debe pensar assi" concernente le Trinitate e le Incarnation). Isto non significa que le credente debe comprender tote le detalios theologic ante esser salvate, o que ille debe memorisar le linguage del credo. Lo que se intende es le facto que le fide christian es distinctemente christocentric - illo confide in Christo qua Salvator. Le ecclesia non cognosce altere vias de salvation e debe ergo repulsar tote le doctrinas que denega su ver deitate o su ver incarnation.
Iste credo non specifica su autoritate de supporto, o del Biblia o del ecclesia, sur le base del qual funda su affirmationes. Tamen, illo es un credo scriptural quia illo emplea le ideas e aliquando le parolas del Scripturas. Illo es un credo ecclesial proque illo es un consenso intra le communitate christian. Le Credo athanasian remane un eminente compendio del theologia trinitari e christologic, e, secundo su intention original, illo offere se ipse como un utile delineation pro scopos catechetic


## Texto latin e in Interlingua

### Ligamines interne
* Credo
* Trinitate

## Bibliographia

*N. D. Kelly, The Athanasian Creed; 
*D. Waterland, A Critical History of the Athanasian Creed; 
*C. A. Swainson, The Nicene and Apostles' Creeds